_:nb1b5fe6eba294f6fab9c0508dd66d1dbxb0
<http://schema.org/articleBody>
"A kokarin ta wajen dakile aikata manyan ayyukan assha a fadin jihar, gwamnatin jihar Borno ta sanar da dakatar da amfani da tashoshin motoci barkatai da aka kafa su ba bisa ka'idk ba.\n\nSanarwar matakin ta fito ne daga bakin kwamishinan shari'a na jihar Borno, Barista Kaka -Shehu Lawan, a sa'ilin da yake zantawa da manema labarai, a babban birnin jihar da ke Maiduguri a tsakiyar wannan mako.\n\nBarista Lawan ya ce gwamnatin jihar ta dauki wannan matakin ne biyo bayan wasu rahotanin sirri na tsaro da ta samu bisa yaduwar miyagun ayyukan fashi-da-makami, garkuwa da jama'a, wadanda ke da alaka da irin wadannan tashoshin motoci na bayan-fage.\n\nHar wala yau kuma, kwamishinan ya kara dora zargin cewa, da dama daga cikin irin wadannan tashoshin suna taimakawa aikace-aikacen yan bindiga-dadi.\n\n“Saboda mafi yawan masu aikata manyan laifuka dauke da muggan makamai suna shigowa a wannan jihar ta irin wadannan tashoshin mota ne''.\n\n“Amma tashishin mota wadanda gwamnati ta gina kuma ta amince ayi amfani dasu, za ka tarar suna daukar bayanan kowane matafiyi, sabanin a wadancan tashoshi na barkatai, wadanda suke zaune ba a bisa ka'ida ba''.\n\nYa ce, dakatar da amfani da tashoshin da barkatai ya zo a karkashin dotar sashe na 31 (2), na dokokin jihar Borno inda ya kara da cewa, “Haka kuma, mun dauki matakin baza jami'an tsaro ga dukan tashoshin da gwamnati ta kafa, domin kula da yadda abubuwa ke gudana tare da kokarin kare rayukan jama'a da dukiyoyin su''. In ji shi.\n\nKwamishina Kaka -Shehu Lawan ya lissafa tashoshin mota guda hudu a cikin birnin Maiduguri, wadanda gwamnatin jihar ta aminta dasu, su ne tashar kan Hanyar Kano, tashar Muna Garage, tashar Bama da tashar Baga.\n\nYa bayyana cewa, gwamnatin jihar ta kafa kwamitin musamman na jami'an tsaron ko-ta-kwana, da ya kunshi yan-sanda, jan-wuya tare da yan sa-kai (Cibilian Joint Task Force), domin ganin an aiwatar da dokar, wanda zai fara daga ranar 18 ga watan Nuwamban wannan shekara.\n\nA hannu guda kuma, kwamishinan ya gargadi masu motocin sufuri dangane da halayyar daukar matafiya ko sauke su a gefen hanya, inda ya shaidar da cewa doka za ta yi aiki ga duk direban da aka kama yana aikata hakan.\n\nA nashi haujin kuma, kwamishinan sufuri a jihar, Alhaji Abubakar Tijani, ya bayyana cewa, gwamnati ta dauki wannan matakin ne domin daidaita sha'anin zirga-zirgar jama'a a jihar.\n\nTijani ya yi karin haske da cewa, dakatar da irin wadannan tashoshin motar, wadanda aka kafa ba bisa ka'ida ba, babban ginshiki ne wajen samar da zaman lafiya da magance matsalar tsaron da ya addabi jihar Borno.\n\nSannan kuma ya ce ma'aikatar sa tana aiki kafada da kafada da direbobin motocin haya tare da kungiyoyin su a duk fadin jihar, wajen ganin sha'anin sufuri yana gudana a cikin tsanaki."
<https://hausa.leadership.ng/gwamnatin-borno-ta-hana-amfani-da-tashoshin-mota-barkatai-a-jihar/>